钦定古今图书集成/明伦汇编/官常典/第389卷 > 乐韶凤
## 钦定古今图书集成/明伦汇编/官常典/第389卷 > 乐韶凤

按《明外史》本传：“韶凤，字舜仪，全椒人。博学能文章，谒
高帝于和阳，与语，奇之。从渡江，参军事。从下金陵，授
江南行省管勾。洪武三年，授起居注，历给事中、中书
左司员外郎、兵部侍郎。六年，拜尚书。与中书省、御史
台、都督府定教练军士法。改侍讲学士。与承旨詹同
厘正释奠先师乐章，编集《大明日历》。七年，帝以祭祀”
驾还，应用乐舞前导，命韶凤等撰乐章，谕以“致敬慎
鉴戒之意，毋徒颂美。”因撰《神降祥》《神贶惠》《酣酒》《色、〈荒
禽荒〉》诸曲以进，凡三十九章，曰《回銮乐歌》，其词皆存
规谏。礼部具《乐舞图》以上，命太常肄习之。八年，帝以
旧韵出江左，多失正音，命与诸廷臣参考中原雅音
正之。书成，名《洪武正韵》。又命考陵寝朔望祭祀礼及
登坛脱舄礼，韶凤详稽故实，衷定其仪，帝俱从之。寻
以病免。九年，起为国子司业。十二年迁祭酒。奉诏定
皇太子与诸王往复书札礼，考据精详，屡蒙褒答。明
年致仕归，以寿终。韶凤弟晖、礼、毅，皆知名。礼至太常
卿。